
Mikroneurográfiai adatokban lévő tüskék osztályozása és döntéshozatal elemzése a súlyozott Hermite VPNet modellel

Kulcsszavak: jelfeldolgozás;osztályozás;detekció;neurológia;mikroneurográfia
A mikroneurográfia a perifériás idegrendszer egyedi idegsejtjeinek elektromos aktivitását méri vékony tűelektródákkal. A szensoros idegsejtekben felvett fájdalom vagy viszketés által kiváltott akciós potenciálok elemzése segíthet a szenzoros idegrendszer aktivitásának megértésében és a perifériás zavarok diagnosztikájában. Az adatok rendkívüli zajossága és az akciós potenciálok alakjának változékonysága miatt továbbra is manuális, időigényes elemzési folyamatokra van szükség.
A kutatás célja egy olyan mély neurális hálón alapuló automatizált rendszer kifejlesztése, amely hatékonyan detektálja a mikroneurográfiai adatok akciós potenciáljait, értelmezhető döntéshozatal mellett.
A megoldásban a súlyozott Hermite VPNet modell végez bináris osztályozást az átfedéses csúszóablakokra darabolt adaton. Az ablakok címkéinek meghatározását követően az eredmények detekciós térképpé alakíthatóak, amelyekkel a rendszer vizuálisan tudja prezentálni az esetleges tüskék helyét. A modell döntéshozatalának mélyebb megértését az integrált gradiens algoritmus segíti.
A kiegyensúlyozatlan adatok kezelésével, egy komplex előfeldolgozással, modell tanítással, és a kimenet megjelenítésével egy olyan rendszer került kialakításra, amely majdnem az összes akciós potenciált tudja azonosítani és vizualizálni egy zajos, élő emberi felvételen. Az interpretálási módszerek segítségével meghatározásra kerültek azok a jellemzők, amelyek leginkább hozzájárultak az osztályozási döntésekhez, növelve ezzel a rendszer klinikai alkalmazhatóságát.
Összességében, az ismertetett nehézségek ellenére sikerült betanítani egy olyan egyedi neurális hálót mikroneurográfiai adatokban lévő akciós potenciálok detektálására, amely kevés adat és paraméter felhasználásával képes hatékony eredményeket elérni. A területen eddig alkalmazott algoritmusok emberi beavatkozást is igénylő klasszikus jelfeldolgozási technikákon alapuló módszerek voltak. A dolgozatban bemutatott gépi tanuló módszer viszont alapját képezheti egy teljesen automatizált mikroneurográfiai elemző rendszernek, amely más, hasonló karakterisztikájú adathalmazokra is kiterjeszthető, ezzel jelentősen megkönnyítve a kutatók és klinikusok munkáját.

